Anne Baastrup (SF), 2000-03-03:
SFO er SF imod.
Det var en ulykke, da vi helt tilbage i slutningen af 1970'erne havde en enkelt borgmester i Lejre Kommune, som puttede en frygtelig masse unger ned i et kælderlokale, og som syntes, da han fik skældud af tilsynsrådet, at det skulle laves om via en lovgivning.
Desværre var det ikke en tilfældig borgmester, så lovgivningen blev relativt hurtigt lavet om.
Det var en ulykke, for konsekvensen var jo, at vores udvikling på fritidshjemsområdet stort set gik i stå.
SF har det med at tage udgangspunkt i virkeligheden, når vi forholder os til vores politikområder, og vi må nu erkende, at SFO'erne stort set har overtaget fritidshjemmenes plads i den kommunale verden.
Vi er derfor indstillede på at sikre, at børn også i friskoler har ordentlige tilbud.
Da vi var til en konference her i efteråret, lancerede Kristeligt Folkeparti, at det ville komme med et forslag, hvor man kunne få en eller anden form for forøgelse af det gamle tilskud til SFO-ordninger. Det synes SF var en god idé, idet vi naturligvis lægger uhyre stor vægt på, hvad der også tidligere i debatten er blevet sagt, nemlig at der skal være en finansiering.
Vi skal vide præcis, hvor det er, pengene skal komme fra.
Vi betragter derfor den her debat sådan, at nu begynder folketingsmedlemmerne at tage magten fra finansministeren og alle de der finansordførere.
Nu vil vi have en åben debat om, hvordan vi prioriterer de penge.
Og en ting er sikker: De her nye udgifter skal ikke finansieres over undervisningsministerens konto, for dér har vi ekstremt meget brug for at presse finansministeren.
Vi skal have nogle flere penge til undervisningsministeren.
Men vi er meget indstillede på under finanslovforhandlingerne at arbejde
videre med det her, hvis Kristeligt Folkeparti kommer med et rigtig godt forslag til finansiering. Dermed har jeg jo så også lagt afstand til De Konservatives og Venstres bud - en afstand, jeg lagde allerede på den konference, hvor hr. Brian Mikkelsen slog ud med store armbevægelser og understregede over for mig, at han var næstformand i Det Konservative Folkeparti og naturligvis havde gruppens opbakning til at komme med det her forslag.
Jeg kan nu se, at hr. Brian Mikkelsen har opbakning til at komme med det her forslag, og det kvitterer jeg for.
Det er en fin post at være næstformand.
Men jeg vil så samtidig holde fast i, at det skal finansieres.
Den fuldstændig absurde debat, vi havde om et politiforlig, udsætter jeg ikke mit parti for en gang til.
Den ene del, De Konservative, ønskede i et vist omfang at finansiere det på linje med SF, hvorimod den anden del, Venstre, ønskede at finansiere det ved nedsættelse af ulandsbistanden, og jeg ved ikke hvad. Den hopper vi ikke på i SF.
Vi er villige til at gå ind i en debat med Kristeligt Folkeparti om, hvordan vi finder finansieringen
, men det skal så samtidig understreges, at vi ikke afslutter behandlingen af det her beslutningsforslag til sommer.
Det kommer til at ligge og simre, og så ved vi jo alle sammen, at det er et forslag fra Kristeligt Folkeparti, som vi synes er en o.k. idé, men vi skal finde ud af, hvordan det bliver finansieret.
Så vil jeg samtidig opfordre kollegerne i Uddannelsesudvalget til at være med til, at vi kigger på friskoleområdet, at vi tager ud og besøger nogle friskoler og ser, hvordan det egentlig går, og hvad det egentlig er for nogle priser, der på nuværende tidspunkt fastlægges.
Jeg har selv en fortid, hvor jeg forsøgte at finde ud af, hvad det var for en skole, mine søde små pus skulle gå på, tilbage i begyndelsen af 1980'erne, og da var jeg ude på en skole, hvor jeg kunne se, at hvis jeg valgte den friskole, så ville det være billigere for mig at placere alle tre unger dér end at sende dem på et københavnsk fritidshjem.
Derfor skal vi jo også se i sammenhæng: Hvad er det egentlig, det koster?
Hvad er det egentlig for nogle tilbud, man får?
Hvordan hænger SFO'en sammen med det, vi i øvrigt har af projekter i vores folkeskole?
Kan vi få nogen glæde af at få informationer om, hvad friskolerne laver i samarbejde med SFO?
Vi skal jo hele tiden huske på, at friskolerne skal være det salt, som giver folkeskolen mulighed for at komme videre.
Men vi skal så samtidig huske på, at friskolerne kun kan fungere, hvis de har en frihed.
Men hvor langt skal vi gå i kontrollen?
For det er jo klart, at jo flere offentlige penge vi putter i dem, desto mere er vi jo interesserede i at finde ud af, hvad søren det er, der sker med vores små pus.
Nu er det ikke længere mine, der skal gå sådan nogle steder, men alligevel.
Derfor er det en balance, hver gang vi går ind og opererer på friskoleområdet, og jeg synes, at vi skal tage en tur rundt og få nogle samtaler med de forskellige typer af friskoler for at finde ud af, hvad det konkrete behov egentlig er, for som hr. Henrik Svane sagde ud fra sin kontakt med friskoler, ville det faktisk nærmest komme på tværs, fordi det var forældrenes opgave at stå for det.
Livet er mangfoldigt, og det, der er fordelen ved vores friskoler, er, at de også er mangfoldige.
Vi skal bare i Uddannelsesudvalget vide noget mere om dem.